હવે નીતિશ ગઠબંધનમાં પરત ફરશે કે કેમ તે સમજાતું નથી. ભાજપ અંગેનો તેમનો મોહભંગ બહુ ઝડપથી થઈ રહ્યો છે. નીતિશે જે દિવસે ભાજપ સાથે જોડાણ કર્યું તે દિવસે જ તેમની આબરૂના કાંકરા થઈ ગયા હતા. તે પછી ભાજપે તે કાંકરાને પણ દળી નાખીને તેની ધૂળ કરી નાખી છે. નીતિશકુમારની હેસિયત પ્રાદેશિક કક્ષાના નબળા અને ભાજપના આશ્રિત જેવી થઈ ગઈ છે. પીએમ બનવાના સપના જોવા લાગેલા નીતિશ ફરી એકવાર પોતાનું પ્યાદું ગોઠવવા માગે છે. તેમણે યોગ દિવસના કાર્યક્રમોમાં હાજરી આપી નહોતી. નોટબંધી નકામી હતી તેવું પણ તેમણે કહી દીધું છે અને કેન્દ્ર સરકારના કાર્યક્રમોની ધીમે ધીમે ટીકા કરવાનું શરૂ કરી દીધું છે. તેના કારણે નીતિશ ભાજપથી છુટ્ટા પડશે કે કેમ તેવી સ્પેક્યુલેશન શરૂ થઈ છે. નીતિશ માટે હવે મુશ્કેલ છે, કેમ કે મહાગઠબંધનમાં તેમના પર હવે કોઈ વિશ્વાસ ના કરે.